Järkyttävä teko tallentui valvontakameroille: Veljekset hyökkäsivät miekan ja puukon kanssa ylikonstaapelin kimppuun Joensuussa

Väistöliike pelasti poliisimiehen hengen Joensuussa tämän vuoden toukokuussa. Hurja tilanne tallentui valvontakameroille. Tapahtumaa todisti usea silminnäkijä.

Veljeksistä nuorempi hakkasi poliisiautoa miekalla. Veljeksistä vanhempi yritti puolestaan lyödä ylikonstaapelia veitsellä. Poliisi onnistui väistämään iskun, minkä lisäksi hän sumutti kaasua tekijöiden päälle.­

Järkyttävä rikoskokonaisuus tapahtui Joensuun keskustassa 14.5.2016.

Tapahtumat saivat siitä alkunsa, kun poliisipartio meni selvittämään veljeskaksikon epäiltyjä rikoksia. Syytteen mukaan vuonna 1992 syntynyt mies oli uhannut naista ampumisella. Vuonna 1994 syntynyt mies oli puolestaan lyönyt 16-vuotiasta, afganistanilaista poikaa ainakin kerran nyrkillä kasvoihin. Syyttäjän mukaan syynä oli kielteinen suhtautuminen maahanmuuttajiin.

Etsinnän jälkeen poliisipartio havaitsi rikoksista epäillyn veljeskaksikon kävelemässä Joensuun keskustassa Kauppakadun ja Siltakadun risteyksessä. Autoa ajanut vanhempi naiskonstaapeli pysäytti poliisiauton risteykseen. Valvontakamerakuvien mukaan kello oli hieman yli viisi lauantaipäivällä.

PARTION tarkoituksena oli puhutella mieskaksikkoa.

Apukuljettajan paikalla istunut ylikonstaapeli nousi autosta, mutta sitten tapahtui yllättävä käänne.

Veljekset päättivät hyökätä, kun ylikonstaapeli nousi apukuljettajan paikalta.­

Miehistä nuorempi hyökkäsi ylikonstaapelia ja poliisiautoa kohti 60 senttimetriä pitkä miekka kädessään. Syytteen mukaan mies huitoi miekalla kahdesti.

Veljeksistä nuoremmalla oli hyökkäysaikaan myös alkoholipullo kädessä.­

– (Mies) on iskenyt miekalla kaksi kertaa niin, että iskut ovat osuneet poliisiauton konepeltiin ja tuulilasiin sekä noin metrin etäisyydelle (ylikonstaapelin) seisomapaikasta, kihlakunnansyyttäjä Marko Myller kuvailee tapahtumia haastehakemuksessa.

Veljeksistä nuorempi hyökkäsi 60 senttimetriä pitkällä miekalla poliisia kohti.­

Samanaikaisesti miehistä vanhempi yritti puolestaan lyödä 20 senttimetriä pitkällä perhosveitsellä poliisia rintakehään.

Veljeksistä vanhempi yritti lyödä 20 senttimetriä pitkällä perhosveitsellä poliisia rintakehään. Poliisi onnistui väistämään iskun.­

Ylikonstaapeli onnistui väistämään iskun. Hän kaatui tämän jälkeen selälleen.

Poliisiauton tuulilasi meni hajalle miekan iskusta.­

Ylikonstaapeli onnistui yhdessä partiokaverinsa sumuttamaan miesten päälle kaasua, minkä jälkeen poliisit saivat veljekset hallintaansa. Ylikonstaapeli loukkasi polveaan sekä käsiään.

Ylikonstaapeli sai veljeksistä vanhemman maahan.­

Myös hänen virkapaitansa repeytyi. Lisäksi poliisiautoon jäi jälkiä. Tapahtumaa todisti usea silminnäkijä.

Syyttäjä vaati vanhemmalle veljelle yli kahdeksan vuoden vankeusrangaistusta. Rikosnimikkeinä olivat muun muassa murhan yritys, virkamiehen väkivaltainen vastustaminen, laiton uhkaus ja moottorikulkuneuvon käyttövarkauden yritys.

Syyttäjä vaati puolestaan veljeksistä nuoremmalle yli yhdeksän vuoden vankeusrangaistusta murhan yrityksestä, virkamiehen väkivaltaisesta vastustamisesta ja pahoinpitelystä.

Sanomalehti Karjalaisen mukaan veljekset tuomittiin ehdottomiin vankeusrangaistuksiin.

Karjalaisen mukaan oikeus ei löytänyt riittävää näyttöä syytteeseen murhan yrityksestä. Nuorempi veljeksistä sai viiden ja vanhempi neljän vuoden tuomion virkamiehen väkivaltaisesta vastustamisesta ja törkeän pahoinpitelyn yrityksestä.